《百字令·九日王经三招饮》
清代·陆震

他乡重九，问何人、为送一卮酾醁。正想佳晨拚剧饮，我友忽焉来速。

缕脍登盘，斫鱼供馔，好酒盈尊绿。尊前何有，有丝有竹有肉。

久矣月夜花天，偷声减字，不听消魂曲。今夕当筵闻妙技，顿解羁愁千斛。

若为吾歌，吾为若舞，狂态惊童仆。屏间匿笑，满头乱插黄菊。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。